М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2024 ГОДИНА**

**Преглед на икономическата среда**

През деветмесечието на 2024 г. реалният растеж на брутния вътрешен продукт достигна 2,3 % и бе движен от потреблението и изменението на запасите. Потребителските разходи на домакинствата се повишиха с 4,4 %, подкрепени от нарастването на реалния разполагаем доход. При публичното потребление бе отчетен растеж от 5 %. Инвестициите в основен капитал спаднаха с 1,7 % поради намаление на публичните капиталови разходи, докато при частните инвестиции бе отчетен растеж. Износът на стоки и услуги намаля с 1,3 %, а вносът нарасна с 1,4 %. Динамиката на краткосрочните индикатори предполага запазване на растежа през четвърто тримесечие. При промишленото производство и търговията на дребно бе отчетено ускорение на растежа през октомври-ноември спрямо трето тримесечие. В същото време имаше намаление при индикаторите за бизнес климата и доверието на потребителите.

През деветте месеца на 2024 г. броят на заетите в българската икономика продължи да нараства. За целия период януари-септември 2024 г. заетите се увеличиха с 1,1 % на годишна база, като основен принос за това имаха дейностите от сферата на услугите, където броят на заетите се увеличи с 3,1 %, и в строителството - с 5,0 %. В промишлеността и в аграрния сектор броят на заетите намаля съответно с 1,5 и с 5 %.

Нивото на безработица остава относително стабилно в сравнение с предходната година. Коефициентът на безработица за деветте месеца на 2024 г. бе 4,3 % или с 0,1 пр. п. по-ниско спрямо същия период на 2023 г. Средната стойност на показателя за деветмесечието на 2024 г. за България бе с около 1,7 пр. п. по-ниска в сравнение със средното ниво в ЕС-27. Коефициентът на икономическа активност на населението във възрастовата група 15-64 г. за същия период бе 74,2 % и също се задържа близо до достигнатото през предходната година равнище (74,1 %). Все по-остър се очертава проблемът с недостига на работна сила като условие за разширяване на бизнес дейността, като традиционно най-силно той е заявен от предприемачите в строителството и промишлеността.

В периода януари-септември 2024 г. реалният растеж на производителността на труда беше 1,2 % на годишна база, като водещ принос имаше индустрията и преработващата промишленост. С продължаващата изпреварваща тенденция на компенсацията на един нает над растежа на реалната производителност на труда, номиналните разходи за труд на единица продукция (НРТЕП) продължиха да се повишават с двуцифрен темп и достигнаха 11,5 % на годишна база. В реално изражение темпът остана положителен (3,7 %) спрямо нивото си от предходната година. През разглеждания период данните за средната работна заплата (СРЗ) показват, че нейният ръст в обществения сектор (16,9 %) е надхвърлил този в частния сектор (15,6 %). Общо за икономиката, средната работна заплата се е повишила с 15,9 % в номинално изражение, като реалният ръст на показателя бе 12,8 % (дефлиран с ХИПЦ).

От четвъртото тримесечие на 2022 г. в страната се наблюдава тенденция на дезинфлация, подкрепена от спадащите цени на енергията на световните пазари и благоприятните базови ефекти. Годишният темп на инфлация продължи да се забавя и през 2024 г., като достигна 2,1 % през декември. Забавяне бе наблюдавано при всички основни компоненти на ХИПЦ. В сравнение с година по-рано цените на енергийните стоки отбелязаха спад, а неенергийните промишлени стоки останаха почти на същото равнище. Повишението в цените на услугите имаше най-голям принос и формира почти половината от инфлацията в края на годината. Средногодишната инфлация за 2024 г. беше 2,6 %.

Външната позиция на страната остана устойчива. В периода януари-ноември салдото по текущата сметка достигна излишък от 0,9 % от прогнозния БВП, покачвайки се спрямо година по-рано, поради по-ниския изплатен доход на чуждестранни инвеститори. При търговията със стоки и услуги и при вторичния доход бе отчетено влошаване на баланса. Все още потиснатото външно търсене, основно в рамките на ЕС, се отрази в продължаваш спад на износа на стоки (-2,4 % в номинално изражение), докато нарастването на инвестициите и потреблението в България бе обвързано с минимално повишение на вноса (0,9 %). Излишъкът в търговията с услуги се понижи леко, повлиян от устойчивото нарастване на разходите на български туристи в чужбина.

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2024 г. възлезе на 42,1 млрд. евро. Кредитът за частния сектор се ускори през 2024 г. и в края на декември нарасна на годишна база с 14,7 % при 12,2 % в края на предходната година. Водеща роля за това имаха кредитите за домакинства, чийто темп на растеж достигна 20,8 % спрямо 15,9 % в края на декември 2023 г. Жилищните кредити, подкрепени от ниските лихвени проценти, ръста на доходите и не на последно място от стабилния двуцифрен ръст на цените на жилищата (16,5 % през третото тримесечие), достигнаха най-висок темп на увеличение от второто тримесечие на 2009 г. насам, а в края на годината нараснаха на годишна база с 29,1 %. Потребителските кредити отчетоха минимално забавяне през 2024 г. с ръст от 11,9 %, при 12,3 % в края на предходната година. Забавянето се случи изцяло през декември, след като този тип кредити се ускоряваха през останалите месеци, а ръстът им беше достигнал 14,8 % в края на ноември. Кредитите за нефинансови предприятия се ускориха през 2024 г. до 10,1 % в края на декември при 7,3 % в края на 2023 г. При тях ръстът се дължеше изцяло на корпоративния овърдрафт, който повиши значително темпа си на растеж през втората половина на годината до 21,0 %.

**Бюджетна позиция**

Фискалната рамка към внесения в НС в края на 2023 г. законопроект за държавния бюджет за 2024 г. (РМС №830/24.11.2023 г.) бе изготвена при допускане индикативният размер на салдото по КФП да възлезе на дефицит в размер на 6 219,3 млн. лв. (3,0 % от прогнозния БВП).

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2024 г. е отрицателно в размер на 6 138,0 млн. лв. (3,0 % от прогнозния БВП) и се формира от дефицит по националния бюджет в размер на 6 680,4 млн. лв. и излишък по европейските средства в размер на 542,3 млн. лв. Бюджетното салдо по КФП за годината на касова основа съответства на предвидения ограничител във фискалното правило по чл. 27, ал. 4 от ЗПФ.

Заложените в ЗДБРБ за 2024 г. ограничители по отношение на държавния дълг са спазени. В номинално изражение държавният дълг към края на 2024 г. възлиза на 47,4 млрд. лв. (23,5 % от прогнозния БВП).

**Основни акценти във връзка с текущото наблюдение на изпълнението на консолидираната фискална програма за 2024 г.**

През месец юни Европейската комисия и Европейската централна банка публикуваха конвергентните доклади за 2024 г., в които представиха оценката си за напредъка по пътя към еврозоната, постигнат от шестте държави членки, задължени да приемат еврото: България, Чехия, Унгария, Полша, Румъния и Швеция. Според докладите страната ни изпълнява три от четирите числови критерия за членство в еврозоната, а именно: стабилност на публичните финанси (бюджетно салдо и държавен дълг), валутен курс и дългосрочен лихвен процент. България не изпълнява единствено критерия за ценова стабилност, като очакванията и на двете европейски институции са инфлацията да се понижи през следващите месеци, което би позволило изпълнение и на този критерий.

България продължава активно да работи за изпълнението на всички критерии за членство в еврозоната, както и за подобряване на бизнес средата и институционалната рамка за постигане на устойчиво сближаване с еврозоната.

Фискалните развития през 2024 г. бяха доминирани от множество фактори, влияещи разнопосочно върху бюджетните показатели. От една страна, завръщането към нормалния бюджетен процес и приемането на закона за бюджета преди началото на бюджетната година повиши предвидимостта за икономиката. Тенденцията на забавяне и спад при инфлацията продължи през цялата година, а безработицата остана на ниско равнище. От друга страна обаче, страната отново се завърна към период на политическа нестабилност, което съответно води до по-голяма неопределеност сред икономическите субекти за политиките и приоритетите, които ще бъдат следвани в краткосрочен и средносрочен план. Върху фиска продължиха да оказват влияние цените на международните пазари на суровините и енергоносителите, нарушените вериги за доставка, наложените санкции поради войната в Украйна и други.

От страна на приходите се наблюдаваше нарастване на данъчните приходи, докато приходите в частта на помощите и даренията (основно грантове по програмите и фондовете на ЕС) и неданъчните приходи се свиват спрямо отчетените за предходната година. В номинално изражение приходите по КФП възлязоха на 72,0 млрд. лв., което представлява 95,6 на сто от планираните приходи и помощи с разчетите към ЗДБРБ за 2024 г. Неизпълнението на разчетите по приходите по КФП се дължи основно на получените по-ниски от планираните приходи от помощи и дарения по сметките за средства от ЕС (поради непостъпване на втория и третия транш по Плана за възстановяване и устойчивост). Приходите по националния бюджет са близки до плана за годината, като преизпълнението на разчетите при данъчните приходи компенсира изцяло неизпълнението на разчетите при неданъчните приходи. Данъчните приходи по КФП (вкл. приходите от осигурителни вноски) са в размер на 58,7 млрд. лв., което представлява изпълнение 101,3 на сто спрямо разчета за годината. Съпоставено с 2023 г., приходите в групата нарастват в номинално изражение с 6,4 млрд. лв. (12,2 на сто). Неданъчните приходи са в размер на около 9,7 млрд. лв., като остават по-ниски от планираните с разчетите към ЗДБРБ за 2024 г. (10,3 млрд. лв.), което се дължи основно на по-ниски от планираните постъпления от продажба на квоти за емисии на парникови газове по бюджета на Фонд „Сигурност на електроенергийната система“ (ФСЕС), по-ниски приходи от държавни и общински такси и други. Приходите в частта на помощите и даренията (основно грантове по програмите и фондовете на ЕС) са в размер на около 3,6 млрд. лв., като остават значително под заложените в разчета към ЗДБРБ за 2024 г. (7,1 млрд. лв.). Това се дължи на непостъпване на планираните втори и трети транш по Плана за възстановяване и устойчивост и част от планираните приходи по оперативните програми на ЕС (неизпълнение на разчетите по приходите от помощи и дарения по КФП с около 3,5 млрд. лв.)

След месец април бяха положени значителни усилия за повишаване на събираемостта на приходите, подобряване спазването на данъчното законодателство, превенция и противодействие на данъчните измами и отклонението от данъчно облагане. Особено активно се работеше по линия на укрепване на фискалния контрол на стоки с висок фискален риск, което води до по-ефективна превенция и противодействие срещу данъчните измами и укриването и невнасянето на данъци. Подсилен бе и обменът на информация за трансграничните плащания, произхождащи от държави членки и за получателя на тези трансгранични плащания, с цел правилното отчитане и облагане с ДДС на електронната търговия в ЕС; засилен бе контролът на акцизните складове и други. Резултатите от работата на приходните администрации в тази насока се потвърждават както от преизпълнението на годишните разчети в частта на данъчните и осигурителните приходи, така и от номиналния им ръст спрямо предходната година, който надвишава ръста на БВП и годишната инфлация в страната.

Изпълнението на разчетите в частта на помощите е ниско, основно поради забавянето на постъпленията по втория, респективно третия транш по Механизма за възстановяване и устойчивост (МВУ).

Разходите по КФП (вкл. вноската на Република България в бюджета на ЕС) за 2024 г. са в размер на 78,1 млрд. лв., което представлява 95,9 % от планираните с разчетите към ЗДБРБ за 2024 г. По-ниски от планираните са разходите основно по сметките за средства от ЕС, докато разходите по националния бюджет превишават разчетите за годината, което се дължи на по-високи от планираните разходи по бюджетите на общините. По-ниско от планираното е усвояването на планираните средства по ПВУ, както и при някои от оперативните програми по новия програмен период, което изцяло компенсира неизпълнението в частта на приходите и помощите, представено по-горе.

При отделните елементи на разходите, съпоставено с предходната година, най-значителен номинален ръст се отчита при социалните и здравноосигурителните разходи (4,7 млрд. лв. или 15,7 на сто), в т. ч. разходите за пенсии нарастват с 2,6 млрд. лв. (13,3 на сто).

Друг елемент на разходите, при който се отчита съществено нарастване спрямо предходната година (с 3,0 млрд. лв. или 17,5 на сто) са разходите за персонал. Разгледани по съставни бюджети, най-съществена част от номиналното нарастване на разходите за персонал се формира по бюджетите на общините, които нарастват с близо 1,3 млрд. лв. (18,5 на сто), следвани от разходите за персонал по държавния бюджет, където те нарастват с 1,4 млрд. лв. (15,9 на сто). В разходите за персонал по бюджетите на общините се включват и разходи за други възнаграждения, които се изплащат за сметка на трансфери от бюджета на МТСП за осъществявани социални услуги. Нарастването на разходите в частта на заплатите се дължи основно на увеличение на размера на възнагражденията със ЗДБРБ за 2023 г. и 2024 г., както и на редица законодателни промени и актове на Министерския съвет, които бяха одобрени през второто полугодие на 2023 г. и през 2024 г., вкл. одобреното увеличение на възнагражденията на лицата от академичния състав в държавните висши училища за достигане на средната брутна заплата до не по-малко от 180 на сто от средната брутна заплата за страната, което бе одобрено с промени в Закона за висшето образование.

Разходите за издръжка и субсидии остават близки до отчетените за 2023 г., докато капиталовите разходи отчитат значително свиване, поради базов ефект в предходната година от по-високите разходи по приключилите проекти по предходния програмен период 2013-2020 г., допустими за разплащане до края на 2023 г. Това концентрира значителни по размер разходи по сметките за средства от ЕС в края на 2023 г., докато през 2024 година усвояването на разходите по програмите и фондовете на ЕС е по-равномерно и такава концентрация на разходи не се наблюдава. Съпоставено с разчетите към ЗДБРБ за 2024 г. усвояването на разходите по сметката за средства от ЕС на Национален фонд се запазва ниско. Отчетените разходи са 44,4 % спрямо заложените разчети. Изпълнението на разходите по оперативните програми от програмен период 2014-2020 г. и програмите от програмен период 2021-2027 г. (включително и програмите за трансгранично сътрудничество по външни граници на ЕС) е 71,1%, което се дължи основно на наваксване на изпълнението на програмите от ПП 2021-2027. Основното неизпълнение на заложените разходи за 2024 г. е в частта на НПВУ - усвояването е 29,9 %, причина за което е късното стартиране и все още слабия ритъм за изпълнение върху които влияе и предоговарянето на Плана по линия на чл. 21 от Регламент (EU) 2021/241. Принципа на изпълнение на Механизма за възстановяване и устойчивост, а именно постигане на резултат, комплексно по инвестиции и реформи, и не прякото му обвързване с разходи създава затруднения при необходимост от адаптиране на изпълнението на инвестициите води до несигурност по отношение на финансирането, което ще бъде получено от ЕС за извършените разходи.

**Основните предизвикателства в хода на бюджетното изпълнение и потенциални ефекти върху бюджета за 2025 г.**

Основните предизвикателства, пред които бе изправено изпълнението на бюджета бяха по няколко направления:

* Непостъпването на втория, респективно третия транш по МВУ, доведоха до неизпълнение на разчетите по приходите и помощите по КФП за 2024 г. в значителен размер (близо 3,3 млрд. лв.). Забавянето при изпълнението на целите и реформите по плана се отрази и в по-ниско от планираното усвояване на разходите по сметките за средства от ЕС, което позволи негативният ефект в приходите изцяло да бъде компенсиран от по-ниски от планираните разходи, основно в частта на капиталовите разходи. От гледна точка на бюджета за 2025 г. и 2026 г. последното създава натиск върху разходите, поради изключително кратките срокове за приключване на проектите по НПВУ. Неусвояването на разходите по сметките за средства от ЕС през 2024 г. измества и концентрира значителни по размер плащания в 2025 г. и първата половина на 2026 г., което от своя страна е възможно да повлияе върху националния бюджет с потенциално по-високо ниво на финансиране по вече започнали дейности по Плана и свиване на националните разходи за спазване на фискалното правило по чл. 27, ал. 4 на ЗПФ.
* Със свое решение от 26 юли 2024 г. (ДВ, бр. 64 от 2024 г.) Народното събрание възложи на Министерския съвет в срок от 7 дни да приеме Програма за предоставяне на компенсации, свързани с цените на електрическата енергия на небитовите крайни клиенти съгласно чл. 36б, ал. 1, т. 4 от Закона за енергетиката, за периода от 1 юли 2024 г. до 31 декември 2024 г. В Решението на Народното събрание бе фиксиран и нов по-нисък от прилагания праг за изплащане на компенсации, като средномесечната цена на БНЕБ за сегмента „ден напред“, над която се изплащат компенсации бе променена от 200 лева MWh на 180 лева на MWh. Прилагането на този по-нисък праг за изплащане на компенсации води до недостиг за финансиране на плащанията по програмата с приходи от целеви вноски и съответно натиск върху държавния бюджет за осигуряване на средства. Запазването на тези параметри при новото удължаване на програмата води до допълнителен дефицит в бюджета за 2025 г.
* Натиск върху разходите през 2024 г. оказаха редица непланирани с разчетите към ЗДБРБ за 2024 г. разходи, в т.ч. за провеждането на два пъти на парламентарни избори (около 200 млн. лв.); за изплащането на т. н. помощ за Украйна на земеделските производители, (650 млн. лв.), за увеличение на възнагражденията на академичния състав и на лицата по чл. 53, ал.1 от Закона за висшето образование в държавните висши училища и научните организации, прието с промени в Закона за висшето образование (184 млн. лв.) и други. Необходимият ресурс за тези непланирани разходи се наложи да бъде осигурен в рамките на одобрените разходи и трансфери по държавния бюджет със ЗДБРБ за 2024 г., чрез преструктуриране на разходите.
* Следва също така да се отбележи, че индикативният размер на прогнозния бюджет по проекти на Инвестиционната програма в Приложение № 2 и 3 към чл. 106 и 107 на ЗДБРБ за 2024 г. е по-висок от заложените разходи в разчетите към закона за бюджета за годината. При реализиране и финализиране за 2024 г. на проекти с по-голям бюджет от заложените разходи в разчетите на ЗДБРБ за 2024 г. това би могло да доведе до възникване на нови задължения за разходи, които при други равни условия водят до влошаване салдото на сектор „Държавно управление“ за 2024 г. Тези задължения също така оказват натиск върху бюджета за 2025 г.
* Разходите по бюджетите на общините значително надвишават планираните за 2024 г., което наложи по държавния бюджет да бъдат обезпечени компенсиращи мерки в значителен размер.

**Информация за разходите за хуманитарна помощ, както и за справяне с последствията във връзка с военните действия в Украйна**

Отчетените от ПРБ разходи към 31.12.2024 г. по бюджетите им за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, както и за извършване на разходи за справяне с последствията от военните действия срещу Украйна са в размер на 736,7 млн. лв. за сметка на националния бюджет и 19,5 млн. лв. за сметка на средства от ЕС. По бюджетите на общините отчетените разходи са в размер на 1,0 млн. лв., като това основно са разходи за справяне с последствията от военните действия срещу Украйна.

С най-голяма тежест в тези разходи са изплатените средства от ДФ „Земеделие“ по схемата на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ през 2023 г. и по схеми на държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ и „Помощ в подкрепа на ликвидността на земеделски стопани, производители на зърнени и маслодайни култури, за преодоляване на негативното икономическо въздействие на руската агресия срещу Украйна“ за 2024 г., разработени при спазване на правилата Временната рамка за мерки за държавна помощ при кризи в подкрепа на икономиката след агресията на Русия срещу Украйна, в общ размер на 653,1 млн. лв., следвани от разходите за изпълнение на Схема за държавна помощ „Помощ в подкрепа на разходи за стабилизиране на транспортния отрасъл в Република България“ по бюджета на МРРБ в размер на 50 млн. лв., и други.

**Информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи**

Към 31.12.2024 г. МС е одобрил (приел) програми с общ индикативен бюджет (ИБ) 877 млн. лв., в т.ч. с РМС № 294 от 23.04.2024 г. (изменено с РМС № 481/2024 г.) - Програма за компенсиране на разходи на крайни клиенти за електрическа енергия за периода от 01.01.2024 г. до 31.12.2024 г. (50 млн. лв. ИБ), с РМС № 489/2024 г. (изменено с РМС № 542/2024 г.) - Програма за предоставяне на компенсации за предприятия, нагнетили природен газ в подземното газово хранилище (ПГХ) „Чирен“ в периода от 1 май 2022 г. до 11 октомври 2022 г. (278 млн. лв. ИБ) и с РМС № 546/2024 г. (изменено с РМС № 654/2024 г.) - Програма за компенсиране на разходите на небитови крайни клиенти за електрическа енергия за периода от 1 юли 2024 г. до 31 декември 2024 г. (549 млн. лв. ИБ).

През годината са изплатени общо 761,4 млн. лв., от които 343,2 млн. лв. от сметката за чужди средства и 418,2 млн. лв. (без отразено намаление с 10,1 млн. лв. възстановени разходи за компенсации от ОП) от постъпилите през 2024 г. приходи за тази цел. Изплатените разходи по програми са, както следва:

* 0,3 млн. лв. по одобрената с РМС № 688/2023 г. Програма за компенсиране на разходите на небитови крайни клиенти за електрическа енергия и на операторите на електропреносната и на електроразпределителните мрежи за закупуване на количествата електрическа енергия, потребена за технологични разходи за периода от 1 септември 2023 г. до 31 декември 2023 г.;
* 1,6 млн. лв. по одобрената с РМС 294/2024 г. (изменена с РМС № 481/2024 г.) Програма за компенсиране на разходи на крайни клиенти за електрическа енергия за периода от 1 януари 2024 г. до 31 декември 2024 г.;
* 228,6 млн. лв. по одобрената с РМС № 489/2024 г. (изменена с РМС № 542/2024 г.) Програма за предоставяне на компенсации за предприятия, нагнетили природен газ в подземното газово хранилище (ПГХ) „Чирен“ в периода от 1 май 2022 г. до 11 октомври 2022 г.;
* 530,9 млн. лв. по одобрената с РМС № 546/2024 г. (актуализирана с РМС № 654/2024 г.) Програма за компенсиране на разходите на крайни клиенти за електрическа енергия от 01.07.2024 г. до 31.12.2024 г.

# Основни показатели по консолидираната фискална програма[[1]](#footnote-2) за 2024 г.

**Постъпилите приходи, помощи и дарения по** **КФП за 2024 г.** представляват **35,7 % от прогнозния БВП.** За сравнениепрез предходната година приходите и помощитеса **36,2 % от БВП.**

|  |
| --- |
|  |

\*В частта на преките данъци са включени и други данъци

**Разходите по КФП за 2024 г.** (включително вноската на Република България в общия бюджет на ЕС)представляват **38,8 % от прогнозния БВП** и отбелязват намаление с 0,4 пр. п. спрямо отчетените за 2023 г. (39,2 % от БВП).

\* Вкл. нетния прираст на държавния резерв

Изпълнението на основните показатели по консолидираната фискална програма за 2024 г. е представено в следната таблица:

***Таблица[[2]](#footnote-3) (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2024 г.[[3]](#footnote-4)** | **Отчет за 2024 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **75 289,7** | **71 999,2** | **68 555,8** | **3 443,4** | **95,6%** |
|  Данъчни приходи | 57 950,8 | 58 700,2 | 58 700,2 |  | 101,3% |
|  Неданъчни приходи | 10 258,2 | 9 667,4 | 9 674,2 | -6,8 | 94,2% |
|  Помощи и дарения | 7 080,7 | 3 631,6 | 181,4 | 3 450,2 | 51,3% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **81 509,0** | **78 137,2** | **74 347,4** | **3 789,8** | **95,9%** |
|  Нелихвени | 77 857,2 | 75 535,7 | 71 745,9 | 3 789,8 | 97,0% |
|  Лихвени | 1 010,6 | 1 009,3 | 1 009,3 |  | 99,9% |
|  Резерв за неотложни и непредвидени разходи | 370,2 |  |  |  |   |
|  Вноска за общия бюджет на ЕС | 2 271,1 | 1 592,1 | 1 592,1 |  | 70,1% |
| Трансфери - нето |  |  | -888,8 | 888,8 |  |
| **БЮДЖЕТНО САЛДО** | **-6 219,3** | **-6 138,0** | **-6 680,4** | **542,3** |  |

* + **Приходите, помощите и даренията по консолидираната фискална програма** (КФП) за2024 г. са в размер на **71 999,2 млн. лв., което представлява 95,6 % от разчетите към ЗДБРБ за 2024 година.** Неизпълнението на разчетите по приходите по КФП се дължи основно на получените по-ниски от планираните приходи от помощи и дарения по сметките за средства от ЕС (поради непостъпване на втория и третия транш по Плана за възстановяване и устойчивост). Приходите по националния бюджет са близки до плана за годината, като преизпълнението на разчетите при данъчните приходи компенсира в голяма степен неизпълнението на разчетите при неданъчните приходи.

Общата сумана ***данъчните постъпления*** (вкл. приходите от осигурителни вноски) е в размер на ***58 700,2 млн. лв.***, което представлява 101,3 % спрямо разчетените за годината и формират 81,5 % от общите постъпления по КФП за периода. За сравнение изпълнението на разчетите за годината при данъчните приходи за 2023 г. бе 98,4 на сто.

След месец април бяха положени значителни усилия за повишаване на събираемостта на приходите, подобряване спазването на данъчното законодателство, превенция и противодействие на данъчните измами и отклонението от данъчно облагане. Особено активно се работеше по линия на укрепване на фискалния контрол на стоки с висок фискален риск, което води до по-ефективна превенция и противодействие срещу данъчните измами и укриването и невнасянето на данъци. Подсилен бе и обменът на информация за трансграничните плащания, произхождащи от държави членки и за получателя на тези трансгранични плащания, с цел правилното отчитане и облагане с ДДС на електронната търговия в ЕС, засилен бе контролът на акцизните складове и други. Резултатите от работата на приходните администрации в тази насока се потвърждават както от преизпълнението на годишните разчети в частта на данъчните и осигурителните приходи, така и от номиналния им ръст спрямо предходната година, който надвишава ръста на БВП и годишната инфлация в страната.

Приходите в частта на *преките данъци* възлизат на 12 483,3 млн. лв., което представлява 97,0 % от разчета за 2024 г. и ръст от 1 261,2 млн. лв. (11,2 %) спрямо отчетените към декември 2023 г. Приходите от *косвени данъци* са в размер на 25 888,9 млн. лв., което представлява 101,5 % спрямо предвидените в ЗДБРБ за 2024 г. и ръст от 3 141,4 млн. лв. (13,8 %) спрямо отчетените към декември 2023 г. Постъпленията от *други данъци* (включват други данъци по ЗКПО, имуществени и др. данъци) са в размер на 2 309,5 млн. лв. (в т. ч. 559,3 млн. лв. по бюджета на Фонд "Сигурност на електроенергийната система" - ФСЕС при 949,2 млн. лв. към декември 2023 г.), което представлява 124,7 % спрямо годишния разчет. Приходите от *социални и здравноосигурителни вноски* са в размер на 18 018,4 млн. лв. или 101,6 % спрямо разчета за 2024 г. и ръст от 2 392,1 млн. лв. (15,3 %) спрямо отчетените за 2023 година.

***Неданъчните приходи*** са в размер на ***9 667,4*** ***млн. лв.***, което представлява 94,2 % от годишните разчети. Тези приходи са по-ниски от планираните с разчетите към ЗДБРБ за 2024 г. основно поради по-ниските постъпления от продажба на нефинансови активи (главно при постъпленията от продажба на квоти за емисии на парникови газове), по-ниски от планираните държавни и общински такси и други. Неданъчните приходи се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** за 2024 г. са в размер на ***3 631,6 млн. лв.***, като остават значително под заложените в разчета към ЗДБРБ за 2024 г. (7 080,7 млн. лв.). Това се дължи на непостъпване на планираните втори и трети транш по Плана за възстановяване и устойчивост и част от планираните приходи по оперативните програми на ЕС (неизпълнение на разчетите по приходите от помощи и дарения по КФП с 3,4 млрд. лв.)***.***

**Разходите** по КФП (вкл. вноската на Република България в бюджета на ЕС) към декември 2024 г. възлизат на **78 137,2 млн. лв.**, което е 95,9 % от годишните разчети. По-ниски от планираните са разходите основно по сметките за средства от ЕС, докато разходите по националния бюджет превишават разчетите за годината, което се дължи на по-високи от планираните разходи на общините. По-ниско е усвояването на планираните средства по ПВУ, както и при някои от оперативните програми по новия програмен период, което изцяло компенсира неизпълнението в частта на приходите и помощите, представено по-горе.

Разгледани по икономчески елементи разходите нарастват основно в частта на социалните разходи, вследствие на изплатените по-високи пенсии след влезлите в сила увеличения от юли 2023 г. и юли 2024 г., както и при разходите за персонал, след увеличението на възнагражденията на педагогическия персонал, увеличението на възнагражденията на лицата от академичния състав в държавните висши училища, като и при други администрации със ЗДБРБ за 2023 г., ЗДБРБ за 2024 г., Закона за висшето образование и други.

***Нелихвените разходи*** към декември 2024 г. са в размер на 75 535,7 млн. лв., което представлява 97,0 % от годишния разчет. *Текущите нелихвени разходи* са в размер на 68 689,0 млн. лв. *Капиталовите разходи* (вкл. нетния прираст на държавния резерв) възлизат на 6 798,1 млн. лв. *Предоставените текущи и капиталови трансфери за чужбина* са в размер на 48,6 млн. лв.

Съпоставено с разчета за годината най-значително неизпълнение на плана се отчита при разходите по сметките за средства от ЕС, основно в частта на капиталовите разходи. При планирани в разчетите към ЗДБРБ за 2024 г. капиталови разходи и трансфери по сметките за средства от ЕС в размер на 5 873,1 млн. лв. отчетените разходи по тези показатели за годината са в размер на едва 2 443,7 млн. лв. Причините за това са свързани основно със забавеното усвояване на средствата по НПВУ, което съответно оказва натиск върху бюджета за 2025 г. и 2026 г.

 ***Лихвените плащания*** са в размер на 1 009,3 млн. лв. (99,9 % от планираните за годината и ръст от 178,5 млн. лв. спрямо 2023 г.).

Разходите по КФП по основните разходни групи към декември 2023 г. и 2024 г. са представени на следната графика:

\* Вкл. нетния прираст на държавния резерв

* **Частта от вноската на Република България в общия бюджет на ЕС**, изплатена към 31.12.2024 г. от централния бюджет, възлиза на **1 592,1 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма към декември 2024 г. е отрицателно в размер на **6 138,0 млн. лв.** (3,0 % от прогнозния БВП).
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за 2024  г. е **5 160,5 млн. лв. Нетните постъпления от ЕС към 31.12.2024 г.** (касови постъпления от ЕС, намалени с вноската в общия бюджет на ЕС) са положителни в размер на **3 568,3 млн. лв**. В разчетите към ЗДБРБ за 2024 г. общият размер на касовите постъпления от ЕС е 8 880,3 млн. лв. Нетните постъпления от ЕС в разчетите към ЗДБРБ за 2024 г. (касови постъпления от ЕС, намалени с вноската в общия бюджет на ЕС) са положителни в размер на 6 609,3 млн. лв.
	+ - **Фискалният резерв[[4]](#footnote-5)** към 31.12.2024 г. е **11 865,276 млн. лв.**, в т. ч. 9 585,940 млн. лв. депозити на фискалния резерв в БНБ и банки и 2 279,336 млн. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[5]](#footnote-6) за 2024 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[6]](#footnote-7) **(млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2024 г.** | **Отчет** **декември 2024 г.** | **Изпълнение спрямо ЗДБРБ 2024 г.** |
| **Общо приходи, помощи и дарения** | **43 406,5** | **43 544,0** | **100,3%** |
|  -Данъчни приходи | 38 616,0 | 38 565,2 | 99,9% |
|  Преки  | 12 835,0 | 12 465,4 | 97,1% |
|  Косвени  | 25 504,1 | 25 888,9 | 101,5% |
|  Други  | 276,9 | 210,9 | 76,2% |
|  -Неданъчни приходи | 4 790,0 | 4 914,0 | 102,6% |
|  -Помощи и дарения | 0,5 | 64,9 |   |
|  **Разходи, трансфери и вноска в бюджета на ЕС** | **51 439,0** | **50 048,1** | **97,3%** |
|  -Нелихвени разходи | 22 561,5 | 19 372,7 | 85,9% |
|  -Лихви | 966,8 | 953,4 | 98,6% |
|  По външни заеми | 833,6 | 830,9 | 99,7% |
|  По вътрешни заеми | 133,2 | 122,5 | 91,9% |
|  - Резерв за непредвидени и неотложни разходи[[7]](#footnote-8)  | 131,4 |  |   |
|  -Трансфери за др. бюджети – нето | 25 508,1 | 28 129,9 | 110,3% |
|  - Вноска в бюджета на ЕС | 2 271,1 | 1 592,1 | 70,1% |
| **Бюджетен баланс** | **-8 032,4** | **-6 504,1** |  |

* **Приходи по държавния бюджет**

Общият размер на **приходите, помощите и даренията по държавния бюджет** към декември 2024 г. е **43 544,0 млн. лв.**, което представлява 100,3 % изпълнение на разчетите по ЗДБРБ за 2024 г. и ръст от 3 759,0 млн. лв. (9,4 %) спрямо отчетените за предходната година.

* **Данъчни приходи**

Размерът на **данъчните постъпления по държавния бюджет** към декември 2024 г. е **38 565,2 млн. лв**., което представлява 99,9 % изпълнение на годишните разчети. Сравнени с данните към декември 2023 г. данъчните приходи нарастват с 4 215,3 млн. лв. (12,3 на сто), което основно се дължи на номиналния ръст при приходите от данък добавена стойност (ръст от 2 359,7 млн. лв.), от данък върху доходите на физическите лица (ръст от 761,0 млн. лв.) и от акцизи (ръст от 756,8 млн. лв.).

* **Преки данъци**

Приходите от **преки данъци** са в размер на**12 465,4 млн. лв**. или 97,1 % от планираните за годината, като съпоставени със същия период на предходната година постъпленията нарастват с 1 258,5 млн. лв. (11,2 %). Приходите от ***корпоративни данъци*** към декември 2024 г. са в размер на 5 412,4 млн. лв. или 91,3 % от годишния план. Сравнени с данните към декември на предходната година постъпленията нарастват с 497,6 млн. лв. (10,1 на сто).

В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 124,9 млн. лв., като съпоставени с 2023 г. приходите са повече с 33,5 млн. лв. (36,6 %). Постъпленията от този данък зависят от състоянието на икономиката и взетите от фирмите решения за разпределение на дивиденти.

Приходите от **данъци върху доходите на физически лица** (ДДФЛ) са в размер на **7 053,0 млн. лв.** или 102,1 % спрямо заложените в разчета за годината. Тези приходи са със 761,0 млн. лв. повече или 12,1 % ръст спрямо предходната година.

Основен фактор за размера на данъчните постъпления от ДДФЛ е развитието на параметрите на пазара на труда: заетост, безработица и заплащане на труда. Влияние върху размера на постъпленията от ДДФЛ оказват действащите законодателни и административни мерки в областта на трудовото, социалното и данъчното законодателство. За повишаване на тази група данъчни приходи допринасят и предприетите мерки за намаляване на недекларирания труд, мерките за повишаване на събираемостта на задължения за минали периоди и тематичните кампании за контрол, провеждани от НАП.

*По трудови правоотношения* приходите от данъка към декември 2024 г. са 5 981,4 млн. лв., 105,3 % спрямо годишните разчети. Тези приходи нарастват с 852,7 млн. лв. (16,6 %) в сравнение с предходната година.

Отчетеният ръст при тази група данъчни приходи е повлиян в голяма степен от Кодекса на труда (чл. 244, ал. 2). Механизъм, съгласно който минималното трудово възнаграждение за страната за следващата календарна година се определя до 1 септември на текущата година в размер на 50 на сто от средната брутна работна заплата за период от 12 месеца, който включва последните две тримесечия на предходната година и първите две тримесечия на текущата година. В съответствие с новия механизъм от 1 януари 2024 г. минималната работна заплата за страната е увеличена от 780 лв. на 933 лв. или с 19,6 %. Други фактори за нарастване на приходите от ДДФЛ са отчетеният висок номинален ръст на средната работна заплата през първите три тримесечия на 2024 г., както в частния сектор, така и в обществения сектор, в т. ч. увеличението на заплатите в сферата на образованието и на разходите за персонал в бюджетните организации.

Влияние върху приходите от трудови правоотношения в посока намаление от началото на годината оказва ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември и чрез подаване на годишната данъчна декларация за доходите, придобити през 2023 година. Авансовото ползване при работодател за придобитите доходи през 2024 г. също оказва въздействие текущо през отчетната година.

*По извънтрудови правоотношения (свободни професии, граждански договори, еднолични търговци и др.)* приходите от данъка към декември 2024 г. са в размер на 460,2 млн. лв., което е 83,8 % от годишния разчет. За 2024 г. са постъпили с 12,0 млн. лв. по-малко приходи или 2,5 % спад спрямо предходната година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Върху размера на приходите от тези групи данъци влияе и ползването с подаването на годишните декларации на постановените в ЗДДФЛ данъчни облекчения, от които с най-голям ефект за намаляване на данъчните приходи са облекченията за деца и данъчното облекчение за лица с намалена работоспособност.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци към 31.12.2024 г. са в размер на 611,3 млн. лв. или 90,5 % от плана за 2024 година. За отчетния период постъпленията от тази група данъци са със 79,7 млн. лв. по-малко (11,5 % спад) спрямо 2023 година. Размерът на тези приходи се дължи, както на отчетените финансови резултати от нефинансовите предприятия през 2023 г., така и от предприетите законодателни и контролни мерки. Влияние за изпълнението на приходите от данък върху дивидентите и ликвидационните дялове на местни и чуждестранни физически и юридически лица има предприетата комуникационна кампания и контролни действия от НАП за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.) и при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми. От 1.09.2023 г. е в сила разпоредба от Закона за ограничаване на плащанията в брой, според която плащанията на територията на страната на дивиденти, със стойност равна на или надвишаваща 1 000 лв., да се извършват само чрез превод или внасяне по платежна сметка, в резултат на което постъпленията от данъка върху дивидентите нарастват допълнително.

* **Косвени данъци**

Приходите от **косвени данъци** към декември 2024 г. са в размер на **25 888,9 млн. лв**. или 101,5 % спрямо годишния разчет. Сравнени с данните за предходната година постъпленията нарастват с 3 141,4 млн. лв. (13,8 на сто).

**Приходите от ДДС** са в размер на **18 576,2 млн. лв.,** което представлява 99,7 % от планираните със ЗДБРБ за 2024 година. Съпоставени с 2023 г., приходите от ДДС нарастват с 2 359,7 млн. лв. (14,6 на сто), което е в резултат на повишеното потребление, ръстът в цените на стоките и предприетите мерки от приходните агенции за подобряване на митническия и данъчен контрол.

Нетният размер на приходите от *ДДС от внос* към декември 2024 г. е 6 551,3 млн. лв. и се отчита ръст от 8,8 % (529,7 млн. лв.) спрямо данните за предходната година. Разглеждайки декларирания ДДС при внос по групи стоки, съобразно Класификатора на широките икономически категории (BEC), през 2024 г. спрямо предходната година се наблюдава повишение при всички групи стоки. Върху постъпленията от ДДС от внос влияние оказва възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим през 2024 г. е неначислен ДДС при внос в размер на 1 600,4 млн. лв., което е с 260,8 млн. лв. повече спрямо 2023 г., като се регистрира ръст от 19,5 %. Стоките с най-значителен дял през 2024 г. са: руди, шлаки и пепели – 1 028,2 млн. лв. (увеличение с 251,6 млн. лв., 32,4 %), мед и изделия от мед – 237,0 млн. лв. (намаление със 7,3 млн. лв., 3,0 %) и чугун, желязо и стомана – 160,2 млн. лв. (увеличение с 21,8 млн. лв., 15,8 %). Изброените три групи стоки формират 89,1 % от неначисления ДДС за 2024 година.

Постъпленията от *ДДС при сделки в страната и вътреобщностни придобивания (ВОП) – нето* към декември 2024 г. възлизат на 12 024,9 млн. лв. Сравнени с данните за предходната година постъпленията нарастват с 18,0 % (1 830,0 млн. лева).

*Ефективно внесеният ДДС* по сметките на Националната агенция за приходитесеформира от внесен данък по справки-декларации от сделки в страната и ВОП и допълнително внесени суми, разкрити с данъчно-ревизионни актове при ревизии. За 2024 г. ефективно внесеният ДДС от сделки в страната и ВОП възлиза на 22 425,5 млн. лв. и спрямо предходната година се увеличава с 1 822,9 млн. лв. (8,9 %). От тях по ревизионни актове са постъпили 251,0 млн. лв. или с 14,7 млн. лв. (5,5 %) по-малко от отчета за 2023 година. Декларираният ДДС за възстановяване зависи основно от размера на износа и извършените инвестиции. Регистрираните лица по ДДС упражняват право на данъчен кредит чрез приспадане по реда на чл. 92, ал. 1 от ЗДДС или чрез ефективно възстановяване от данъчната администрация след определения срок. *Приспаднатият данък* за 2024 г. е 852,7 млн. лв. и е със 76,1 млн. лв. (8,2 %) по-малко спрямо 2023 година. *Възстановеният данък* възлиза на 10 400,5 млн. лв., като се увеличава с 2,1 млн. лв. (0,02 %) на годишна база. Декларираните суми за ДДС, подлежащи на възстановяване, но за които е възложена проверка или ревизия съгласно чл. 92, ал. 8-11 от ЗДДС, или са издадени заповеди за спиране на сроковете за възстановяване съгласно чл. 93, към 31.12.2024 г. са в размер на 56,8 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **6 904,7 млн. лв**., което е 107,1 % спрямо планираните със ЗДБРБ за 2024 г. Съпоставени с 2023 г. постъпленията от акцизи нарастват номинално със 756,8 млн. лв. (12,3 %).

Относителният дял на нетните постъпления от акциз по стокови групи е, както следва: тютюн и тютюневи изделия (55,8 %); горива (38,6 %); алкохол и алкохолни напитки, вкл. бира (5,0 %) и други акцизни стоки (0,5 %). Постъпленията от акциз за 2024 г. по основни стокови групи, са както следва:

* *акцизите от тютюн и тютюневи изделия* възлизат на 3 855,8 млн. лева*;*
* *акцизите от горива* са в размер на 2 668,4 млн. лева;
* *акцизите от алкохол и алкохолни напитки (вкл. бира)* възлизат на 346,5 млн. лева;
* *приходите от ел. енергия и др. акцизни стоки* възлизат на 34,0 млн. лева.

**Приходите от данък върху застрахователните премии** са в размер на **68,9 млн. лв**., при планирани за годината 63,0 млн. лева. В сравнение с предходната година приходите отчитат ръст от 8,6 млн. лв. (14,3 на сто). Изпълнението на приходите от данъка върху застрахователните премии по облагаеми застрахователни договори, рисковете по които са поети от застрахователи, зависят основно от ръста или спада на записаните застрахователни премии.

**Постъпленията от** **мита** възлизат на **339,0 млн. лв**. или 91,6 % от планираните със ЗДБРБ за 2024 г., като заемат 0,9 % относителен дял в общия размер на данъчните приходи по държавния бюджет. Събраните приходи от мита за 2024 г. са с 16,3 млн. лв. (5,1 %) повече спрямо предходната година. Влияние върху приходите от мита оказват нарушените вериги на доставки в резултат на събитията в Червено море, както и въведените от ЕС ограничителни мерки спрямо Русия в съответствие с Регламент (ЕС) № 833/2014 и неговите последващи изменения и допълнения. Друг фактор върху намалените постъпления от мита има Регламент (ЕС) 2024/1392 на ЕП и Съвета от 14 май 2024 г., както и действащия преди това Регламент (ЕС) 2023/1077 (прилага се до 5 юни 2024 г.) във връзка с преференциалния режим спрямо Украйна под формата на пълно премахване на вносните мита върху вноса на промишлени продукти от страната, спиране на прилагането на механизма на „входните цени“ по отношение на продукти съгласно приложение I-A към Споразумението за асоцииране, спиране на прилагането на тарифните квоти и пълно премахване на вносните мита за тези продукти, и други.

При два от показателите, които се използват за оценка на динамиката на приходите от мита при внесените стоки, обложени със ставка на митото, различна от „0“ се отбелязва спад в края на 2024 г. спрямо същия период на предходната година. Намалените приходи от мита са в резултат от *спада на количествата* на внесените стоки, обложени със ставка на митото, различна от „0“ с 10,2 % и от спада на *осреднената ставка на митото*, приложена за облагане на внесените от трети страни стоки от 2,0 % на годишна база. При *осреднената статистическа стойност за килограм* внесена стока се отчита ръст от 13,9 % спрямо същия период на предната година.

В зависимост от произхода на внасяните стоки, през 2024 г. най-голям е делът на начислените приходи от мита при внос на стоки от Китай. Декларираната сума е 177,2 млн. лева, което представлява 55,0 % от всички начислени мита, като спрямо 2023 г. е отчетен ръст от 0,9 %.

* **Други данъци**

Постъпленията от **други данъци** по държавния бюджет към края на декември 2024 г. са в размер на **210,9 млн. лв.** или 76,2 % от планираните със ЗДБРБ за 2024 г. Съпоставени с данните към декември 2023 г. приходите от други данъци са със 184,6 млн. лв. по-малко. Въведената мярка „временна солидарна вноска и енергийни вноски“ по Регламент (ЕС) 2022/1854 на Съвета от 6 ноември 2022 г. относно спешна намеса за справяне с високите цени на енергията с действие от 1 ноември 2022 година е с изтекъл срок на действие и не се прилага през 2024 година.

* **Неданъчни приходи**

Отчетените **неданъчни приходи** по държавния бюджет към декември 2024 г. са в размер на **4 914,0 млн. лв**. (102,6 % спрямо планираните за 2024 г.) и се формират основно от приходи от държавни такси, приходи и доходи от собственост, вкл. приходи от дивидент за държавата от държавните предприятия, приходи от концесии и други неданъчни приходи.

**Помощи и дарения**

Постъпилите **помощи** **и дарения** по държавния бюджет към декември 2024 г. са в размер на **64,9 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към декември 2024 г. е **50 048,1 млн. лв**., 97,3 % от разчета.

**Разходи, трансфери за други бюджети и вноска в бюджета на ЕС**

**към декември 2023 г. и 2024 г.**

* **Нелихвени разходи**

**Нелихвените разходи** по държавния бюджет към декември 2024 г. са в размер на **19 372,7 млн. лв.**, което представлява 85,9 % от годишния разчет. Съпоставени с данните към декември 2023 г. нелихвените разходи нарастват с 613,5 млн. лв. (3,3 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 9 853,2 млн. лв. или 100,8 % спрямо планираните за 2024 г. и ръст от 1 354,5 млн. лв. (15,9 %) спрямо 2023 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 3 699,0 млн. лв. или 78,2 % от планираните за годината. Социалните разходи (вкл. разходите за стипендии) са в размер на 1 743,6 млн. лв. или 65,3 % от предвидените за годината като нарастват с 404,1 млн. лв. (30,2 %) спрямо 2023 г. Част от планираните социални разходи по държавния бюджет се предоставят като трансфери за общинските бюджети. Предоставените текущи и капиталови трансфери за чужбина са в размер на 28,5 млн. лв. Разходите за субсидии са в размер на 2 382,4 млн. лв. или 122,2 % спрямо планираните за годината и нарастват с 927,8 млн. лв. (63,8 %) сравнени с предходната година. За 2024 г. субсидиите за „БДЖ – Пътнически превози” ЕООД са в размер на 257,3 млн. лв. (в т. ч. 48,1 млн. лв. допълнителна субсидия за изпълнението на обществена превозна услуга за месец декември 2024 г. - ПМС 410/28.11.2024 г.), субсидиите за Национална компания „Железопътна инфраструктура” са 320,4 млн. лв. (в т. ч. допълнителна субсидия за текущо поддържане и експлоатация на железопътната инфраструктура за месец декември 2024 г. в размер на 19,0 млн. лв. и отпуснати средства за стихийни бедствия в размер на 0,146 млн. лв. - ПМС 423/04.12.2024 г.) и 78,3 млн. лв. са за „Български пощи” ЕАД, в т.ч. 29,1 млн. лв. за извършване на универсална пощенска услуга (вкл. 0,6 млн. лв. доплащане за 2022 г.), 30,8 млн. лв. за разпространение на периодични печатни издания - вестници и списания (вкл. 3,8 млн. лв. доплащане за 2022 г. и 2023 г.) и 18,4 млн. лв. за предоставяне на административни услуги. За отчетния период субсидиите за „България Хели Мед Сървиз“ (център за спешна медицинска помощ по въздуха) са в размер на 2,1 млн. лв. (отчетена е възстановена субсидия в размер на 3,9 млн. лв.). Към края на декември 2024 г. ДФ „Земеделие“ e изплатил субсидии в общ размер на 937,8 млн. лв., от които 810,7 млн. лв. държавна помощ; 69,7 млн. лв. преходна национална помощ за тютюн; 48,7 млн. лв. преходна национална помощ за сектор „Животновъдство“ и 8,1 млн. лв. средства за ДДС по схеми „Училищен плод“ и „Училищно мляко“.

*Капиталовите разходи* (вкл. нетния прираст на държавния резерв) по държавния бюджет възлизат на 1 666,0 млн. лева.

* **Разходи за лихви**

**Лихвените плащания** по държавния бюджет към 31.12.2024 г. са в общ размер на **953,4 млн. лв**. или 98,6 % от предвидените в годишните разчети.

Разходите за **лихви по външни заеми** са в размер на 830,9 млн. лв., в т.ч. 814,1 млн. лв. по централния бюджет. По ДИЗ, управлявани от министерства и ведомства, са изплатени 16,8 млн. лв. (от тях 1,0 млн. лв. са лихвите по заемите с краен бенефициент - търговско дружество).

Към края на декември не са използвани средствата, предвидени в ЗДБРБ за 2024 г., за покриване на риска от активиране на държавни гаранции.

**Лихвите по вътрешни заеми** по държавния бюджет към декември 2024 г. са в размер на **122,5 млн. лв.** и представляват основно лихви по емисии на ДЦК на вътрешния пазар. Платените лихви по ДЦК са в размер на 122,4 млн. лв., като реализираните при аукционите премии над номинала от емисии на ДЦК (отчетени в намаление на разходите за лихви по вътрешния дълг) възлизат на (-0,1) млн. лв. Платените лихви по ДЦК през месец декември са в размер на 6,8 млн. лв.

* **Нетният размер на трансферите по държавния бюджет  към декември 2024 г. е 28 129,9 млн. лв.,  в т.ч.:**
* бюджетните взаимоотношения  с  общините  включват  нето трансфери  и временни безлихвени заеми в  размер  на 10 768,1 млн. лв., от които субсидии от централния бюджет в размер на 8 194,9 млн. лв., други целеви трансфери от централния бюджет в размер на 1 006,4 млн. лв., нетни трансфери от/за други бюджети в размер на 1 599,1 млн. лв. и възстановени трансфери от предходни години в централния бюджет – 32,4 млн. лв.;
* на социалноосигурителните фондове (нето) – 14 637,6 млн. лв.;
* на други автономни бюджети (ДВУ, БАН, ССА, БНТ, БНР и БТА) – 1 699,3 млн. лева.
* Частта от **вноската на Република България в общия бюджет на ЕС,** изплатена към 31.12.2024 г. от централния бюджет, възлиза на **1 592,1 млн. лева.**
* **Бюджетното салдо по държавния бюджет** към 31.12.2024 г. **е отрицателно** в размер на **6 504,1 млн. лева**.
* **Финансиране на бюджета чрез операции по дълга**

Към 31.12.2024 г. дълговото финансиране на бюджета е обезпечено чрез пласирането на ликвидни емисии на ДЦК на вътрешния пазар и емитираните на 5 септември 2024 г. облигации на МКП в три транша, деноминирани в евро и щатски долари. През 2024 г. е реализирано положително нетно дългово финансиране на държавния бюджет в размер на  6 552,7 млн. лв., което е резултативна величина от постъпилите средства от емисии на ДЦК на вътрешния пазар и на МКП в общ размер на 10 045,6 млн. лв. и извършените погашения по външния и вътрешния държавен дълг общо в размер на 3 492,9 млн. лв.

Към 31.12.2024 г. е отчетено положително нетно ***вътрешно финансиране*** ***на държавния бюджет*** с ДЦК в размер на 1 298,8 млн. лв., което се дължи на постъпленията от емисии на ДЦК на вътрешния пазар и извършеното погашение през месец юли. Общият размер на постъпленията от емисии на ДЦК на вътрешния пазар възлиза на 1 678,8 млн. лв. или са емитирани ДЦК на обща номинална стойност 1 700,0 млн. лв., разпределени в две емисии, както следва:

* ***3-годишни ДЦК*** (емисията е пусната в обращение през април 2024 г., деноминирана е в лева, с падеж 17.04.2027 г. и годишен лихвен купон от 3%) с общ пласиран обем от 900,0 млн. лв., в т.ч. през април 200 млн. лв., през май 300 млн. лв., а през юни и юли по 200 млн. лв.;
* ***6-годишни ДЦК*** (емисията е пусната в обращение през май 2024 г., деноминирани в лева, с падеж 15.05.2030 г. и годишен лихвен купон от 3,35%) с общ пласиран обем от 800,0 млн. лв., в т.ч. и през месеците май, юни, юли и август са емитирани по 200,0 млн. лв.

Отчетените погашения към края на декември 2024 г. са в размер на 380,0 млн. лв., като през месец юли Министерството на финансите погаси емисия 10,5-годишни ДЦК от 2014 г. в обем от 380,0 млн. лв. номинална стойност.

Към 31.12.2024 г. е отчетено положително нетно ***външно финансиране*** в размер на 5 253,9млн. лв. **по държавния бюджет**, което се дължи на постъпленията в общ размер на 8 366,8 млн. лв. от емитираните на 5 септември на МКП облигации в три транша, деноминирани в евро и щатски долари и извършените погашения към външни кредитори от държавния бюджет общо в размер на 3 112,9 млн. лв.

***Постъпленията*** ***по централен бюджет*** от тройния транш облигации на МКП възлизат общо на 8 366,8 млн. лв. Първият транш облигации, деноминирани в евро, е със срочност 8 г., обем от 1,75 млрд. евро номинална стойност и лихвен купон 3,625 %; вторият транш облигации, деноминирани в евро, е със срочност 20 г., обем от 1,25 млрд. евро и лихвен купон 4,250 %, а третият транш облигации е деноминиран в щатски долари и е със срочност 12,5 г., обем от 1,500 млрд. щатски долара и лихвен купон 5,000 %.

Размерът на ***извършените погашения*** по еврооблигации на МКП, външни държавни заеми, държавни инвестиционни заеми (ДИЗ) и ДИЗ с краен бенефициент са в общ размер на ***3 112,9*** ***млн. лв***., което представлява 99,5 % от предвидените в ЗДБРБ за 2024 г.

Извършените ***погашения от централен бюджет*** възлизат на ***3 017,5 млн. лв***., в т.ч.:

* в полза на държателите на 10-годишните еврооблигации на Република България, емитирани през 2014 г. на МКП, на падежната дата 3 септември 2024 г. са изплатени 2 893,3 млн. лв. (1,493 млрд. евро номиналната стойност);
* по външни държавни заеми към международни финансови институции, в съответствие с договорените погасителни планове, към 31.12.2024 г. са изплатени погашения в размер на 124,2 млн. лв.*,* (50,2 млн. лв. към Международната банка за възстановяване и развитие, 64,2 млн. лв. към Европейска инвестиционна банка и 9,8 млн. лв. към Банка за развитие на Съвета на Европа).

Погашенията по държавни инвестиционни заеми (ДИЗ), управлявани от министерства и ведомства в края на декември са в размер на 86,7 млн. лв. По заемите с краен бенефициент търговско дружество извършените погашения са в размер на 8,6 млн. лева.

През отчетния период не са използвани средствата, предвидени в ЗДБРБ за 2024 г., за покриване на риска от активиране на държавни гаранции.

* 1. **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

Към 31.12.2024 г. предоставените за тази цел средства са в размер на 188, 0 млн. лв., в т.ч. за Столична община – в размер на 89,0 млн. лв. Средствата се разпределят по общини по предложение на Министерството на транспорта и съобщенията, с изключение на тези за Столична община.

За 2024 г.от предвидените по централния бюджет ***капиталови трансфери*** за изпълнение на Програмите за отстраняване на нанесени щети върху околната среда, настъпили от минали действия или бездействия, при приватизация, не са изразходвани средства.

По централния бюджет са предвидени и **други разходи**, свързани с компенсиране със средства от държавния бюджет на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт. Средствата се предоставят на „БДЖ-Пътнически превози“ ЕООД за компенсации за пътувания с железопътния транспорт и под формата на целеви трансфер на общините - за автомобилния транспорт.

Предоставените средства за 2024 г. са общо в размер на 288,3 млн. лв., в т.ч. за вътрешноградския транспорт, междуселищния автомобилен транспорт и железопътния транспорт.

Предоставените средства към 31.12.2024 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт са както следва:

- компенсации за пътувания с железопътния транспорт в размер на 11,2 млн. лв.;

- компенсации за пътувания с вътрешноградски транспорт и междуселищния автомобилен транспорт в страната – 277,1 млн. лв.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за 2024 г., диференцирани по групи правоимащи лица и размер на намалението спрямо редовната цена, са както следва:

- 69,3 млн. лв. за транспорт на деца и ученици;

- 210,2 млн. лв. за безплатни и по намалени цени пътувания по общини, в това число:

* 193,1 млн. лв. (от които 51,7 млн. лв. са по ПМС № 440/12.12.2024 г.) за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 14 навършени години, учащи се и лица, получаващи пенсия, лица с намалена работоспособност над 70,99 на 100 с вътрешноградския транспорт и междуселищния автомобилен транспорт;
* 17,1 млн. лв. за превоз на служители, ползващи право на безплатно пътуване при изпълнение на служебните си задължения.

Средствата се разпределят по общини по предложение на Министерството на транспорта и съобщенията, Министерството на образованието и науката и на министерствата и ведомствата, чиито служители ползват право на безплатно пътуване за изпълнение на служебните си задължения в изпълнение на законови разпоредби.

* 1. **Бюджет на съдебната власт**

За 2024 г. по бюджета на съдебната власт са отчетени **приходи** в размер на 120,0 млн. лв., от които 96,9 млн. лв. - приходи от съдебни такси. За сравнение, за 2023 г. са отчетени общо приходи в размер на 100,0 млн. лв., от които 83,7 млн. лв. - приходи от съдебни такси.

**Разходите** по бюджета на съдебната властза 2024 г.са в размер на 1 234,8 млн. лв., като с най-голям относителен дял от отчетените разходи са тези за персонал – 91,4 % (1 128,9 млн. лв.). За сравнение, през 2023 г. са отчетени общо разходи в размер 1 060,6 млн. лева.

# Просрочени задължения

Към 31.12.2024 г. просрочените задължения на централно и местно правителство са в размер на **404,2 млн. лева.**

Размерът на просрочените задължения (неразплатени в срок задължения) на министерствата, ведомствата и разпоредителите с бюджет по чл. 13, ал. 3 и ал. 4 на ЗПФ е **185,6 млн. лева.** Спрямо отчетените в края на 2023 г. те намаляват с 44,9 млн. лева. В обхвата на държавния бюджет по-значими проблеми с наличие на просрочени задължения има при следните министерства: Министерството на регионалното развитие и благоустройството – 141,7 млн. лв. (намаление с 39,0 млн. лв. спрямо просрочията в края на 2023 г. и представляват просрочени задължения за извършени и приети дейности по договори за текущ ремонт и поддържане на републиканските пътища, в т.ч. и зимно поддържане); Министерството на земеделието и храните – 11,4 млн. лв. (намаление с 11,7 млн. лв. спрямо просрочията в края на 2023 г., като с най-голям относителен дял са задълженията на Българска агенция по безопасност на храните - 9,7 млн. лв., основно просрочени задължения към доставчици); Министерството на транспорта – 6,4 млн. лв. (увеличение с 6,4 млн. лв. спрямо отчетените в края на 2023 г., като това са основно просрочени задължения към доставчици на ИА „Автомобилна администрация“; Министерството на отбраната – 3,1 млн. лв. (просрочията са близки по размер до отчетените в края на 2023 г.), в т.ч. 2,9 млн. лв. на ВМА. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при държавните висши училища – 5,2 млн. лв. (просрочията са близки по размер до отчетените в края на 2023 г. и представляват задължения за комунални услуги, неплатени данък сгради и такса смет на общините от Софийския университет „Св. Климент Охридски“, надвнесени такси от студенти и специализанти на Медицинския университет - София и просрочени задължения към МБАЛ "Света Марина" - Варна от Техническия университет Варна), Българската национална телевизия – 8,4 млн. лв. (увеличение с 2,6 млн. лв. спрямо отчетените в края на 2023 г., като това са основно просрочени задължения към доставчици в страната) и Българското национало радио – 2,6 млн. лв. (просрочията са близки по размер до тези в края на 2023 г., като това са основно просрочени задължения за данъци, вноски, такси и административни санкции към Столична община за такса битови отпадъци за минали периоди, в т.ч. 1,4 млн. лв. за лихви). От разпоредителите с бюджет по чл. 13, ал. 4 на Закона за публичните финанси проблеми наличие на просрочени задължения има при Държавно предприятие „Научно-производствен център“ – 2,4 млн. лв. (увеличение с 0,4 млн. лв. спрямо отчетените в края на 2023 г.), представляващи основно просрочия за осигурителни вноски и данъци към МЗХ .

Просрочените задължения по **бюджетите на общините** към 31.12.2024 г. са в размер на **218,6 млн. лв.,** като спрямо 2023 г. се отчита увеличение с 60,4 млн. лева. С най-голям относителен дял в просрочените задължения по бюджетите на общините за 2024 г. са просрочените задължения към доставчици, които са в размер на 127,7 млн. лева. В делегираните от държавата дейности просрочените задължения са в размер на 8,9 млн. лева.

Извън обхвата на консолидираната фискална програма, продължава да има просрочени задължения на лечебните заведения за болнична помощ (държавни и общински болници – търговски дружества). Към 31.12.2024 г. размерът на просрочените задължения е 32,5 млн. лв., от които 20,2 млн. лв. са на държавните болници и 12,3 млн. лв. са на общинските болници. Спрямо просрочените задължения на болниците с преобладаващо дъжавно и общинско участие в капитала към 31.12.2023 г. се отчита намаление с 23,8 млн. лв. (с 42 на сто), което се дължи основно на предоставен заем през 2024 г. от Министерството на здравеопазването на МБАЛ „Лозенец“ ЕАД в размер на 25 млн. лв.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция ДФ „Земеделие“

* **Приходи**

За 2024 г. планираните приходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” са в размер на 613,5 млн. лева. Към 31.12.2024 г. по отчетни данни, постъпленията са в размер на 613,3 млн. лв., което представлява 99,9 % от годишния план. За 2023 г. отчетената сума в частта „Приходи“ е била 313,3 млн. лева.

Приходната част е формирана от приходи от наказателни лихви, помощи и дарения от чужбина и коректив на касови постъпления, както следва:

* ***Приходи от наказателни лихви***

През 2024 г. са отчетени приходи от получени наказателни лихви, свързани с вземания за възстановяване на средства от ЕК в размер на 1,4 млн. лв. при план от 1,2 млн. лева.

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“, към 31.12.2024 г. е 64,3 млн. лв., при планирани за годината средства в размер на 60,4 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР) без директни плащания към 31.12.2024 г. възлизат на 39,2 млн. лв., което е 112,0 % от планираните за годината 35,0 млн. лева. За миналата година отчетените текущи приходи са били в размер на 54,9 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (ЕФГЗ) към 31.12.2024 г. са 6,2 млн. лв., което представлява изпълнение от 100 % на плана за годината. За 2023 г. по това направление са отчетени 5,8 млн. лева.

През 2024 г. са получени 18,9 млн. лв. текущи приходи, възстановени средства от Европейския фонд за морско дело и рибарство (ЕФМДР), което представлява 98,4 % от годишния план, който е в размер на 19,2 млн. лева. През 2023 г. са получени 4,0 млн. лв. текущи приходи.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ през 2024 г. е 559,1 млн. лв. при планирани за годината 563,0 млн. лева.

Получените капиталови приходи от ЕЗФРСР по линия на ПРСР без директни плащания през 2024 г. са 544,1 млн. лв., от които 27,6 млн. лв. са аванс по линия на Стратегическия План по ОСП 2023-2027 г. Изпълнени са 99,2 % от годишния план, който е в размер на 548,3 млн. лева. За сравнение, през предходната година капиталовите приходи по ПРСР са били 248,1 млн. лева.

През 2024 г. са получени капиталови приходи в размер 15,0 млн. лв. от фонд ЕФМДР. Степента на изпълнение спрямо годишния разчет от 14,7 млн. лв. е 102,0 процента. За предходната година по това направление са отчетени 8,2 млн. лева.

* ***Коректив на касови постъпления***

Планираната стойност на коректива на касови постъпления е отрицателна в размер на 11,1 млн. лева. През 2024 г. отчетеният коректив е -11,5 млн. лева. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2024 г. разходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” са 926,1 млн. лева.

Уточненият план на субсидиите за текуща дейност и капиталовите трансфери за 2024 г. е 705,9 млн. лева. Изпълнението възлиза на 87,1 % от годишния план при отчетени разходи в размер 614,6 млн. лева.

Останалите планирани разходи в размер 220,2 млн. лв. са формирани от: разходи за заплати и възнаграждения на персонала 11,1 млн. лв., задължителни осигурителни вноски от работодатели 3,5 млн. лв., издръжка 15,0 млн. лв. и придобиване на ДМА 190,6 млн. лева. Те подлежат на отчитане в § 63-00 Трансфери между сметки за средствата от ЕС.

Изпълнението на отчетените разходи е както следва:

* ***Субсидии и други текущи трансфери за нефинансови предприятия***

За 2024 г. са планирани средства в размер на 220,1 млн. лв. за субсидии и други текущи трансфери за нефинансови предприятия. Отчетените към 31.12.2024 г. средства представляват 96,6 % от планираните за годината и са в размер на 212,7 млн. лева. През 2023г. отчетените текущи субсидии са били 148,2 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 138,2 млн. лв., изпълнение 99,8 % от планираните за годината 138,4 млн. лв.;

- текущи субсидии по Програмата за морско дело и рибарство – 15,0 млн. лв., изпълнение от 93,8 % на планираните 16,0 млн. лв.;

- текущи субсидии по Програмата за развитие на селските райони – 15,2 млн. лв., изпълнение от 62,8 % на планираните за годината 24,2 млн. лв.;

- текущи субсидии за пазарни мерки – 44,3 млн. лв., изпълнение от 106,7 % на планираните за 2024 г. 41,5 млн. лева.

* ***Субсидии и други текущи трансфери за юридически лица с нестопанска цел***

За 2024 г. за субсидии и други текущи трансфери за юридически лица с нестопанска цел са планирани 18,0 млн. лв. През 2024 г. са отчетени разходи в размер на 13,5 млн. лв., 75,0 % от плана за годината. За 2023 г. този вид разходи са възлизали на 16,8 млн. лева.

Разпределението по дейности е както следва:

* текущи субсидии, национално съфинансиране към директни плащания – 0,15 млн. лв.;

- текущи субсидии по ПМДР– 2,9 млн. лв., 63,0 % от планираните 4,6 млн. лв.;

- текущи субсидии по Програмата за развитие на селските райони – 10,4 млн. лв., при планирани 13,3 млн. лв., степен на изпълнение 78,2 %;

- текущи субсидии за пазарни мерки – 0,05 млн. лв., при планирани 0,05 млн. лева.

* ***Капиталови трансфери за нефинансови предприятия***

За 2024 г. за капиталови трансфери за нефинансови предприятия са планирани 451,8 млн. лева. Към 31.12.2024 г. са отчетени 372,1 млн. лв., представляващи 82,3 % от годишния план. Отчетените за 2023 г. разходи за капиталови субсидии за физически лица и предприятия са били 326,9 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 5,5 млн. лв., 77,5 % изпълнение на годишния план (7,1 млн. лв.);

- капиталови трансфери по ПРСР – 366,1 млн. лв., 82,4 % изпълнение на годишния план, възлизащ на 444,2 млн. лв.;

- капиталови трансфери за пазарни мерки – 0,5 млн. лв. при годишен разчет 0,5 млн. лв., изпълнение 100 %.

* ***Капиталови трансфери за организации с нестопанска цел***

Актуализираните годишни разчети за капиталови трансфери за организации с нестопанска цел за 2024 г. възлизат на 16,0 млн. лв. Към 31.12.2024 г. са отчетени 16,3 млн. лв. капиталови трансфери по ПРСР, като степента на изпълнение е 102 процента. През предходната година са отчетени 17,1 млн. лева.

* **Трансфери**

В частта на трансферите, в касовия отчет на ДФЗ-РА към 31.12.2024г. са отразени следните касови потоци:

* ***Трансфери между ЦБ и сметки за средства от Европейския съюз***

Планираната сума на трансфера от ЦБ е в размер 296,8 млн. лв. Отчетената стойност е 280,0 млн. лв., съответстваща на получения в края на 2024 г. трансфер от ЦБ за компенсиране на средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР, ЕФМДРА.

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания и техният размер е 4,6 млн. лева.

Предоставените за периода трансфери във връзка с чл.14 от Закона за подпомагане на земеделските производители възлизат на 0,4 млн. лева.

* ***Трансфери между сметки за средства от Европейския съюз:***

Трансферите са формирани от изплатените субсидии на публични бенефициенти и възстановените от тях суми. Към 31.12.2024 г. са отчетени 211,5 млн. лв., в т.ч.:

* национално съфинансиране към директни плащания: 0,4 млн. лв.;
* по Програмата за развитие на селските райони: 197,8 млн. лв.;
* по Програмата за морско дело и рибарство: 13,3 млн. лева.

Към края 2023 г. предоставените трансфери възлизат на 156,5 млн. лева.

* **Финансиране**
* **Суми по разчети за поети осигурителни вноски и данъци**

Към края на 2024 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на минус 0,02 млн. лева.

* **Друго финансиране**

За периода 01.01-31.12.2024 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на 71,4 млн. лв., при планирани 15,8 млн. лева.

През 2024 г. плащанията са в общ размер 1 875,7 млн. лв., представляващи 96,0 % от годишните разчети, които са 1 953 млн. лева. За 2023 г. плащанията, отчитани като финансиране са били 1 544,5 млн. лева.

Отчетените плащания са по следните направления:

* 1 723,6 млн. лв. за директни плащания за сметка на ЕФГЗ, представляващи 95,8 % от планираните 1 798,5 млн. лв.;
* 118,3 млн. лв. средства от ЕЗФРСР, прехвърлени към директни плащания, което е 98,7% от планираните 119,8 млн. лв.;
* 20,4 млн. лв. за пазарни мерки при разчет за плащания в размер 20,7 млн. лв. изпълнение 98,5 процента;
* 13,3 млн. лв. за преструктуриране, изпълнение 95% от планираните плащания в размер 14 млн. лева.

Възстановените суми от Европейския съюз към 31.12.2024 г. възлизат общо на 1 710,3 млн. лв., представляващи 99,9 % от планираните 1 710,4 млн. лева. Изпълнение за 2023 г. е 1 863,2 млн. лева.

Възстановени са суми по следните направления:

* 1 555,9 млн. лв. за директни плащания от ЕФГЗ – изпълнението е 100 % на планираните средства;
* 104,7 млн. лв. от ЕЗФРСР, прехвърлени към директни плащания – 99,9 % от заложените 104,8 млн. лв.;
* 38,5 млн. лв. за пазарни мерки от ЕФГЗ, степен на изпълнение: 100 %;
* 11,2 млн. лв. за преструктуриране от ЕФГЗ, изпълнението на плана е 100 %.

Предоставените суми (нето) по разчети с ЦБ за финансиране на плащания при недостиг на средства по сметки към 31.12.2024 г. възлизат на 94,0 млн. лв., при планирани 258,5 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.12.2024 г. са постъпили приходи (нето) в размер на 2 542,8 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд на ЕС за финансовата рамка, както и Европейския социален фонд+, ФМ на ЕИП 2014–2021 г., НФМ 2014–2021 г. и Швейцарско-българската програма за сътрудничество (ШБПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по двустранните програми за трансгранично сътрудничество по външните граници на EС (ПТСВГ) и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 1 035,6 млн. лева. По видове разходи изпълнението е както следва: 92,38 % от общата стойност са капиталови трансфери, 7,47 % са субсидии, 0,15 % предоставени текущи и капиталови трансфери за чужбина и 0,0001 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 1 772,1 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г. и програмен период 2021 – 2027 г., ПТСВГ за периода 2014 – 2020 г. и програмен период 2021 – 2027 г., Националния план за възстановяване и устойчивост (НПВУ), ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 621,6 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,7 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 22,8 млн. лв. и възстановено авансово финансиране по реда на ДДС6/2011 г. в размер на 0,7 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 656,3 млн. лв. (вкл. за REACT-EU в размер на 32,0 млн. лева) и са разпределени както следва:

* ОП „Транспорт и транспортна инфраструктура” – 503,4 млн. лв.;
* ОП „Развитие на човешките ресурси 2014 - 2020 г.” – 38,2 млн. лв.;
* Инициативата за младежка заетост – 8,8 млн. лв.;
* ОП „Добро управление” – 36,8 млн. лв.;
* ОП „Околна среда 2014 – 2020 г.“ – 427,5 млн. лв.;
* ОП „Иновации и конкурентоспособност” – 45,4 млн. лв. (вкл. за REACT-EU в размер на 2,8 млн. лева);
* ОП „Региони в растеж“ – 493,4 млн. лв. (вкл. за REACT-EU в размер на 29,2 млн. лева) и
* ОП „Наука и образование за интелигентен растеж” – 102,8 млн. лева.

Направените разходи (нето) по Оперативни програми и трансферите (нето) към бюджетни организации и операции с активи за периода са на стойност 935,9 млн. лв. (в тях влизат и извършените разходи по REACT-EU в размер на 43,9 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 118,1 млн. лв. (вкл. за REACT-EU в размер на 5,1 млн. лева);
* Инициативата за младежка заетост – 4,5 млн. лв.;
* ФЕПНЛ 2014-2020 – възстановени средства от бенефициенти в размер на – 0,01 млн. лв.;
* ОП „Иновации и конкурентоспособност” – 43,9 млн. лв. (вкл. за REACT-EU в размер на 3,3 млн. лева);
* ОП „Добро управление” – 35,4 млн. лв.;
* ОП „Региони в растеж“ – 184,2 млн. лв. (вкл. за REACT-EU в размер на 35,6 млн. лева);
* ОП „Транспорт и транспортна инфраструктура” – 226,6 млн. лв.;
* ОП „Наука и образование за интелигентен растеж” – 60,7 млн. лв. (вкл. възстановени средства от бенефициенти по REACT-EU в размер на 0,01 млн. лева) и
* ОП „Околна среда 2014 – 2020 г.“ – 262,5 млн. лева.

Възстановеното авансово финансиране по реда на ДДС6/2011 г. е в размер на 476,0 млн. лева, в т.ч. възстановена възмездна финансова помощ по ОПТТИ и ОПОС.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 75,5 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (нето) от ЕК за периода са в размер на 848,6 млн. лева.

Направените разходи (нето) за периода са в размер на 898,5 млн. лв. и са разпределени както следва:

* Програма „Развитие на човешките ресурси” 2021-2027 г. – 298,7 млн. лв.;
* Програма „Храни и основно материално подпомагане” 2021-2027 г. – 98,5 млн. лв.;
* Програма „Образование” 2021-2027 г. – 74,6 млн. лв.;
* Програма „Околна среда“ 2021-2027 г. – 152,7 млн. лв.;
* Програма „Техническа помощ“ – 23,9 млн. лв.;
* Програма „Конкурентоспособност и иновации в предприятията“ 2021 2027 г. – 19,8 млн. лв.;
* Програма „Развитие на регионите“ 2021 2027 г. – 0,4 млн. лв.;
* Фонд за справедлив преход – 11,6 млн. лв.;
* Програма „Научни изследвания, иновации и дигитализация за интелигентна трансформация“ 2021 2027 г. – 19,3 млн. лв. и
* Програма „Транспортна свързаност“ – 198,8 млн. лева.

Платеното авансово финансиране по реда на ДДС6/2011 г. е в размер на 6,1 млн. лева, а възстановените средства по този механизъм са в размер на 3,8 млн. лева.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 1 093,7 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г. и 2021 – 2027 г.**

Получените средства към 31.12.2024 г. са на стойност 0,2 млн. лв., представляващи постъпили средства за съфинансиране от страните-партньори, както и разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през 2024 г. по двустранните програми са на обща стойност 9,5 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 31.12.2024 г. са в размер на 37,8 млн. лева.

Сумата на разходите и трансферите (нето) за периода са на обща стойност 67,5 млн. лева.

**Резерва за приспособяване във връзка с последиците от Брексит**

Сумата на разходите и трансферите (нето) за периода са на обща стойност 1,7 млн. лева.

**Швейцарско-българската програма за сътрудничество**

Получените средства за периода са в размер на 0,01 млн. лева.

**Програма ФАР**

През отчетния период са възстановени суми от бенефициенти на стойност 0,005 млн. лева.

**Програма САПАРД**

През периода са извършени възстановявания от бенефициенти по дългове на стойност 0,003 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2024 г. възлиза на 13 101,6 млн. лв. Съпоставени с изпълнението през 2023 г., приходите по бюджета на ДОО нарастват с 1 711,8 млн. лв. (15,0 %). Постъпилите средства представляват 101,7 % спрямо разчетените в Закона за бюджета на Държавното обществено осигуряване за 2024 г. (ЗБДОО за 2024 г.). Най-голям е делът на приходите от осигурителни вноски (98,4 % от общите приходи), които за отчетния период са в размер на 12 885,6 млн. лв. Приходите от осигурителни вноски към 31.12.2024 г. са 101,2 % от разчетите към ЗБДОО за 2024 г., а спрямо предходната година нарастват с 15,0 %.

Отчетените неданъчни приходи през 2024 г. по бюджета на ДОО възлизат на 216,0 млн. лв., в т.ч. 194,3 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Получените трансфери от централния бюджет (вкл. за поети осигурителни вноски) за периода са 11 531,0 млн. лв.

Размерът на извършените **разходи** през 2024 г. по бюджета на ДОО е 24 615,0 млн. лв. Спрямо предходната година, общо разходите по бюджета на ДОО са с 3 005,5 млн. лв. (13,9 %) повече. Изразходваните средства представляват 101,1 % спрямо разчетените със ЗБДОО 2024 г. разходи. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 24 421,9 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 31.12.2024 г. възлизат на 21 666,7 млн. лв., което е с 2 545,6 млн. лв. повече от изплатените средства през 2023 г. и представляват 100,3 % спрямо разчета за годината. Основната причина за това е изплащането през първото полугодие на 2024 г. на осъвременените пенсии с 12 % от 1 юли 2023 г., увеличението на минималната пенсия и осъвременяването на пенсиите от 1 юли 2024 г. с 11 на сто и допълнителните плащания през м. април и декември 2024 г. към пенсиите, които са под линията на бедността.

Отчетените разходи за **краткосрочни обезщетения и помощи по КСО** са в размер на 2 755,2 млн. лева. Спрямо предходната година изплатените обезщетения по КСО са с 430,6 млн. лв. (18,5 %) повече. Спрямо разчета в ЗБДОО за 2024 г. изпълнението е 108,2 %.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК през 2024 г. възлиза на 5 039,3 млн. лв., което е с 692,0 млн. лв. (15,9 %) повече в сравнение с предходната година. Постъпилите средства представляват 102,6 % от предвидените в Закона за бюджета на Националната здравноосигурителна каса за 2024 г. (ЗБНЗОК за 2024 г.) приходи. Постъпленията от здравноосигурителни вноски са в размер на 5 007,9 млн. лв., което е 102,6 % от предвидените в ЗБНЗОК за 2024 г. и с 691,7 млн. лв. повече от постъпленията през 2023 г. Събраните неданъчни приходи за 2024 г. са 31,4 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им по чл. 82, ал. 2, т. 3 от Закона за здравето; за дейности за здравно неосигурени лица, включващи: интензивно лечение; комплексно диспансерно (амбулаторно) наблюдение при пациенти с кожно-венерически и психиатрични заболявания; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 214,9 млн. лева.

Получените трансфери от централния бюджет (вкл. за поети осигурителни вноски) за периода са 3 092,0 млн. лв. В сумата са включени и предоставените допълнително трансфери от 7,3 млн. лв. в изпълнение на ПМС № 137/2024 г. за преодоляване на диспропорции във възнагражденията на персонала в бюджетните организации и 6,0 млн. лв. в изпълнение на ПМС 408/2024 г. за здравноосигурителни вноски за лицата със статут на временна закрила.

Отчетените **разходи** към 31.12.2024 г. са в размер на 8 149,1 млн. лв. и нарастват с 1 267,5 млн. лв. (18,4 %) спрямо предходната година. Спрямо годишните разчети извършените разходи представляват 99,8 %.

Най-голям относителен дял в общите разходи (96,1 %) заемат здравноосигурителните плащания, които възлизат на 7 829,8 млн. лева. В отделните направления на здравноосигурителни плащания изпълнението на бюджета през 2024 г. е следното:

* ***първична извънболнична медицинска помощ*** *–* 560,3 млн. лева;
* ***специализирана извънболнична медицинска помощ***  – 571,1 млн. лева;
* ***дентална помощ* –** 372,0 млн. лева;
* ***медико-диагностична дейност*** – 259,0 млн. лева;
* ***лекарствени продукти, медицински изделия и диетични храни за домашно лечение на територията на страната -*** 1 183,8 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 872,1 млн. лева;
* ***медицински изделия, прилагани в болничната помощ –*** 175,1 млн. лева;
* ***болнична медицинска помощ –*** 3 760,5 млн. лева.
* ***други здравноосигурителни плащания –*** 75,9 млн. лева.

Като здравноосигурителни плащания следва да се третират и преведените 191,2 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 8 021,0 млн. лв.

За периода са отчетени плащания в размер на 206,5 млн. лв. за дейности за здравнонеосигурени лица, лекарствени продукти, потребителска такса, медицински изделия за хората с увреждания и за лечение на лица до 18 годишна възраст по чл.82, ал.1а, 3 и 6 от Закона за здравето и на лица над 18 годишна възраст по чл.82, ал.1а и 6.

През годината са отчетени 109,4 млн. лв. за административни разходи на институцията, които включват разходите за персонал, за текуща издръжка и лихвени плащания. Усвоените средства за административни разходи заемат 1,3 на сто в структурата на общите разходи за отчетния период. Отчетените капиталови разходи за периода възлизат на 3,5 млн. лева.

# Общински бюджети

* **Приходи**

Приходите по бюджетите на общините към 31.12.2024 г. са в размер на 3 527,7 млн. лв. или 91,8 % от годишния разчет към ЗДБРБ за 2024 г. и ръст от 5,3 % спрямо 2023 г.

*Данъчните приходи* по общинските бюджети са в размер на 1 557,3 млн. лв. или с 11,8 % повече спрямо тези за 2023 г. *Неданъчните приходи и помощите* към 31.12.2024 г. възлизат на 1 970,5 млн. лв. или с 12,5 млн. лв. повече спрямо предходната година.

От имуществени данъци в общинските бюджети към 31.12.2024 г. са постъпили 1 539,2 млн. лв., което представлява ръст от 11,7 % спрямо миналата година. С най-значителен дял в приходите от имуществени данъци е данъкът върху придобиването на имущество по дарения и възмезден начин – 41,9 %, следван от данъкът върху превозните средства – 28,8 %, данъкът върху недвижимите имоти – 27,6 % и туристическият данък – 1,7 %. Към 31.12.2024 г. по бюджетите на общините са постъпили 18,0 млн. лв. от патентен данък и данък върху таксиметров превоз на пътници.

Общият размер на *неданъчните приходи*, постъпили по местните бюджети към 31.12.2024 г., е 1 937,2 млн. лв. Най-голям относителен дял в неданъчните приходи в общинските бюджети заемат приходите от общински такси (1 069,6 млн. лв.) или 55,2 %, следват приходите и доходите от собственост (410,9 млн. лв.) – 21,2 %, постъпленията от продажба на нефинансови активи (172,9 млн. лв.) – 8,9 %, други неданъчни приходи (160,7 млн. лв. – 8,3 %, постъпленията от глоби, санкции и наказателни лихви (100,2 млн. лв.) – 5,2 % и приходите от концесии (72,8 млн. лв.) – 3,8 %. Съпоставени с предходната 2023 г. постъпленията от неданъчни приходи са с 9,8 млн. лв. повече, като се наблюдава ръст във всички неданъчни приходи с изключение на постъпленията от продажба на нефинансови активи, при които се наблюдава спад.

Към 31.12.2024 г. по общинските бюджети са постъпили 33,3 млн. лв. приходи от *помощи и дарения*, които са с 2,7 млн. лв. повече спрямо размера им за миналата година.

* **Разходи**

Към 31.12.2024 г. общините са отчели общо разходи в размер на 14 688,8 млн. лв., или 146,4 % спрямо разчетите към ЗДБРБ за 2024 г. и ръст от 17,4 % спрямо 2023 г. *Текущите нелихвени разходи* възлизат на *12 220,6 млн. лв.* С най-голям относителен дял са разходите за персонал (заплати, други възнаграждения и осигурителни плащания за персонала) – 8 117,8 млн. лв. – 66,4 %, следват разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) - 3 040,3 млн. лв. – 24,9 %, разходите за субсидии (723,3 млн. лв.) – 5,9 % и изплатените текущи трансфери, обезщетения и помощи за домакинствата (313,5 млн. лв.) – 2,6 процента.

*Капиталовите разходи* са в размер на *2 413,4 млн. лв.* и в сравнение с 2023 г. са се увеличили с 534,9 млн. лв. (ръст от 28,5 на сто). В общия размер на капиталовите разходи най-съществен дял (53,9 %) заемат разходите за основен ремонт (1 299,8 млн. лв.) и за придобиване на ДМА (43,9 % дял, 1 059,2 млн. лева).

Общият размер на платените от общинските бюджети *лихви* към 31.12.2024 г. е *53,4 млн. лв.* Към края на 2023 г. те са били 45,9 млн. лв. или със 7,5 млн. лв. по-малко. По-високият размер на платените лихви през 2024 г. се дължи на получените от общините през предходната година значителни средства под формата на дълг. Лихвените плащания по заеми от *чужбина* към края на 2024 г. са в размер на 19,1 млн. лв. (с 2,2 млн. лв. повече в сравнение със същия период на миналата година). По облигационни заеми платените лихви от общините са 1,6 млн. лв. или с 0,1 млн. лв. повече спрямо същия период на предходната година. По заеми към местни лица от страната (заеми от банки, заеми от „ФЛАГ“ ЕАД и др. местни лица) отчетените от общините разходи за лихви са 28,7 млн. лв., като при тях е отчетено и най-голямото увеличение спрямо същия период на 2023 г. (към 31.12.2023 г. те са били 22,7 млн. лв. или с 6,0 млн. лв. по-малко). Отчетените лихвени разходи по задължения, представляващи форми на общински дълг (лихви по финансов лизинг и търговски кредити) са в размер на 0,3 млн. лв. Платените от общините през 2024 г. законни лихви по невъзстановени от тях в срок безлихвени заеми са в размер на 1,1 млн. лв. (с 0,8 млн. лв. повече в сравнение със същия период на миналата година), което се дължи най-вече на платените лихви по предоставени на общините от централния бюджет заеми за покриване на временен недостиг на средства. Общините отчитат и други разходи за лихви към местни лица в размер на 2,6 млн. лв. (с 1,7 млн. лв. по-малко в сравнение със същия период на миналата година).

Общият размер на отчетените разходи за дофинансиране на делегираните от държавата дейности с местни приходи е 306,3 млн. лв., от които 256,5 млн. лв. текущи разходи и 49,8 млн. лв. капиталови разходи.

* **Финансиране**

Към 31.12.2024 г. по общинските бюджети са получени заемни средства, в размер на 148,6 млн. лв., които са по договори с чуждестранни кредитори. Основно средствата са отчетени от Столична община (140,8 млн. лв.) и са за финансиране на проекти за изграждане и реконструкция на основни пътни артерии в град София; за осигуряване на транспортна свързаност и достъпна среда, както и за разширяване на метрото. Средствата, в размер на 7,8 млн. лв., са отчетени от община Бургас и са предназначени за финансиране на проект по изграждане на Многопрофилна болница за активно лечение на детски болести – Бургас.

Изплатените главници от общинските бюджети по външните заеми от началото на годината до 31.12.2024 г. са в размер на 44,0 млн. лв. (от Столична община са 34,9 млн. лв., от Варна – 3,7 млн. лв.; от Пловдив – 3,1 млн. лв., от Бургас – 2,0 млн. лв., а от община Ловеч са 0,3 млн. лв.).

За 2024 г. получените заемни средства от банки в страната, отчетени по общинските бюджети, са в размер на 103,7 млн. лв., а от други местни лица са 71,1 млн. лв. (в т.ч. 67,2 млн. лв. от „ФЛАГ“ ЕАД) или общо получените заемни средства от лица в страната са 174,8 млн. лв. Отчетените от общините изплатени главници по банкови заеми от страната са 109,7 млн. лв. Погасените главници по заеми от др. лица от страната са 152,7 млн. лв., в т.ч. 139,4 млн. лв. към „ФЛАГ“ ЕАД, а останалите са по заеми към Фонд „Енергийна ефективност и възобновяеми източници“ и към други кредитори по договори за заеми по финансов инструмент, управляван от „Фонд Мениджър на финансови инструменти в България“ ЕАД. Погашенията за периода по заемите от страната е по-голям от получените заемни средства, поради което нетният размер на операциите по тези заеми е отрицателен ( - 87,6) млн. лв. През 2023 г. получените заемни средства от банки и от др. местни лица в страната (536,0 млн. лв.) са били значително повече в сравнение с 2024 г., което при отчетни 179,4 млн. лв. погашения е довело до отчитане на положителен нетен размер по тези заеми в края на 2023 г. (356,6 млн. лв.)

Погашенията през 2024 г. по емитирани през предходни периоди общински ценни книжа са отчетени в размер на 6,2 млн. лв. от 6 общини. За отчетния период няма емитиран нов общински дълг.

Другото финансиране /нето/ по общинските бюджети към 31.12.2024 г. е 104,0 млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг, е в размер на 6,8 млн. лв.(9,1 млн. лв. задължения и 2,3 млн. лв. погашения).

Нетният размер на събраните средства и извършени плащания от общините за сметка на други бюджети, сметки и фондове е отрицателен и е в размер на (-14,9) млн. лева.

Към 31.12.2024 г. отчетеният от общините нетен размер на операциите по придобиване на дялове, акции и съучастия е в размер на (-4,6) млн. лв.

Средства по общинските бюджети от приватизация на дялове, акции и участия за периода не са отчетени.

Отчетените от общините предоставени средства по възмездна финансова помощ за 2024 г. са (-14,0) млн. лв., а възстановените са 12,6 млн. лв. Нетният размер на предоставените кредити е отрицателен (-20,1 млн. лв.).

 Общините отчитат 2 131,5 млн. лв. бюджетен преходен остатък, а наличността към края на 2024 г. (по банкови сметки и каса) е в размер на 1 922,8 млн. лв. Наличността по левови текущи сметки в БНБ е 239,7 млн. лв., а останалите средства (1 683,1 млн. лв.) са отчетени в търговски банки.

Наличността в делегираните от държавата дейности е 940,7 млн. лв. (48,9 % от общата наличност), а в местните дейности е 982,1 млн. лв. (51,1 %).

В държавните дейности наличността е формирана най-вече от получени от общините през тази година субсидии (775,0 млн. лв.). Следващата по размер наличност (100,4 млн. лв.) в тези дейности е с източник средства, получени от общините под формата на субсидии през преходни години.

Най-голяма част от наличността в местните дейности (415,5 млн. лв.) е формирана от средства, получени от общините през тази година под формата на приходи и дарения. Друга голяма наличност, в размер на 338,0 млн. лв., е от все още неизразходвани средства, получени от общините през предходни години.

# 5.3 Бюджети на Българската национална телевизия, Българското национално радио и Българската телеграфна агенция

* + **Българска национална телевизия**

Приходите на Българската национална телевизия (БНТ) към 31.12.2024 г. са в размер на 10,6 млн. лв., което представлява 105,9 % изпълнение на заложените приходи в разчетите към ЗДБРБ за 2024 г. (10,0 млн. лв.)

 В сравнение с 2023 г. приходите са с 2,0 млн. лв. по-малко. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и други неданъчни приходи.

Отчетените **разходи по бюджета на БНТ** са в размер на 101,3 млн. лв., което представлява 102,8 % спрямо предвидените 98,5 млн. лева. разходи в разчетите към ЗДБРБ за 2024 г.

Българската национална телевизия съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ).

За периода са отчетени 88,9 млн. лв. текущи разходи и 12,4 млн. лв. капиталови разходи. Общият размер на отчетените текущи разходи включва: 49,1 млн. лв. разходи за персонал и 39,8 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 48,5 % от отчетените за периода разходи.

В разпределението на разходите по бюджета на обществената медия е включен преходния остатък за 2023 г. (съгл. чл. 70, ал. 6 от ЗРТ) в размер на 1,0 млн. лв.

За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

**Бюджетни взаимоотношения на БНТ** с централния бюджет по уточнен план възлизат на 91,0 млн. лв., в т.ч.: 87,0 млн. лв. съгласно чл. 50, т. 2 от ЗДБРБ за 2024 г. и одобрени допълнителни трансфери в размер на 4,0 млн. лв., в т.ч.: 2,0 млн. лв. съгласно ПМС № 100 от 2024 г. и 2,0 млн. лв. съгласно ПМС № 305 от 2024 г. (за разходи по подготовката и произвеждането на изборите за народни представители и за членове на Европейския парламент от Република България на 9 юни 2024 г., и за разходи по подготовката и произвеждането на изборите за народни представители за Народно събрание на 27 октомври 2024 г.). За отчетния период е усвоена сума в размер на 91,0 млн. лв. или 100,0% от размера на бюджетните взаимоотношения на БНТ с централния бюджет по уточнен план.

* + **Българско национално радио**

**Приходите по бюджета на Българското национално радио (БНР)** към 31.12.2024 г. са в размер на 1,8 млн. лв., което представлява 101,5 % изпълнение на заложените приходи в разчетите към ЗДБРБ за 2024 г.

Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество и други неданъчни приходи.

Изпълнението на **разходите** **по бюджета на** **БНР** възлиза на 68,6 млн. лв., което представлява 103,6 % спрямо предвидените разходи от 66,3 млн. лв. в разчетите към ЗДБРБ за 2024 г.

Българското национално радио съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ).

За периода са отчетени 64,9 млн. лв. текущи разходи и 3,8 млн. лв. капиталови разходи. Общият размер на отчетените текущи разходи включва: 43,2 млн. лв. разходи за персонал и 21,7 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 62,9 % от отчетените за периода разходи.

В разпределението на разходите по бюджета на БНР е включен преходния остатък за 2023 г. (съгл. чл. 70, ал. 6 от ЗРТ) в размер на 3,9 млн. лева.

За отчетния период средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията.

**Бюджетни взаимоотношения на БНР** с централния бюджет по уточнен план възлизат на 64,7 млн. лв., в т.ч.: 63,0 млн. лв. съгласно чл. 50, т. 1 от ЗДБРБ за 2024 г. и одобрени допълнителни трансфери в размер на 1,7 млн. лв., в т.ч.: 0,8 млн. лв. съгласно ПМС № 100 от 2024 г. и 0,8 млн. лв. съгласно ПМС № 305 от 2024 г. (за разходи по подготовката и произвеждането на изборите за народни представители и за членове на Европейския парламент от Република България на 9 юни 2024 г., и за разходи по подготовката и произвеждането на изборите за народни представители за Народно събрание на 27 октомври 2024 г.).

 Към 31.12.2024 г. е усвоена сума в размер на 64,7 млн. лв. или 100,0 % от размера на бюджетните взаимоотношения на БНР с централния бюджет по уточнен план.

* + **Българска телеграфна агенция**

**Приходите на Българската телеграфна агенция (БТА)** към 31.12.2024 г. са в размер на 0,8 млн. лв., което представлява 134,2 % спрямо заложените приходи от 0,6 млн. лв. в разчетите към ЗДБРБ за 2024 г. Средствата са основно от продажба на услуги, стоки и продукция (реклама, технически услуги, продажба на продукция), наеми на имущество и други.

Отчетените разходи по бюджета на БТА са в размер на 16,7 млн. лв., което представлява 133,9 % от предвидените разходи в разчетите към ЗДБРБ за 2024 година.

Българската телеграфна агенция съставя, изпълнява, приключва и отчита бюджет, съгласно чл. 19, ал. 1 от Закона за Българска телеграфна агенция (ЗБТА).

За периода са отчетени 15,3 млн. лв. текущи разходи и 1,4 млн. лв. капиталови разходи. Общият размер на отчетените текущи разходи включва: 12,0 млн. лв. разходи за персонал, 3,3 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 72,1 % от отчетените за периода разходи.

В разпределението на разходите по бюджета на агенцията е включен преходния остатък за 2023 г. (съгл. чл. 20, ал. 3 от ЗБТА) в размер на 1,7 млн. лева.

За отчетния период средствата са усвоени за реализирането на основните цели и дейности на БТА като национален независим информационен институт на Република България, съгласно разпоредбите на Закона за Българска телеграфна агенция.

Бюджетни взаимоотношения на БТА с централния бюджет възлизат на 11,9 млн. лв. съгласно чл. 50, т. 3 от ЗДБРБ за 2024 г., а след извършени промени по бюджета в изпълнение на ПМС № 204 от 2024 г., сумата е увеличена с 2,0 млн. лв. и в изпълнение на ПМС № 100 от 2024 г. са добавени още 0,25 млн. лв. За отчетния период сумите са усвоени в пълен размер.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.13, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в таблицата и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2024 г. (oбн., ДВ., бр. 108 от 30.12.2023 г.) [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в таблицата и в текста не се изчерпват от съставните им числа. [↑](#footnote-ref-7)
7. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-8)